**Príjemné prežitie Vianočných sviatkov**

**a šťastný Nový Rok Vám praje OAVD**

Vážení kolegovia, chceli by sme sa Vám  poďakovať za dôveru a podporu, ktorá sa nám dostáva od Vás. Pamätáme na povinnosti a  zodpovednosť, ktoré máme voči Vám . Práca v odboroch nie je výsledkom snahy jednotlivca . Je to súhra všetkých častí, ktoré dohromady tvoria celok .

Je pre nás dôležité, aby ste v týchto dynamických časoch vedeli, že dôvera každého člena je hnacou silou organizácie a vaša podpora je motorom, ktorý ťahá a ktorý pracuje pre nás všetkých. Presadzujeme záujmy zamestnancov , hľadáme spôsoby ako vylepšovať pracovné podmienky a postavenie zamestnancov . V nasledujúcom období chceme zlepšiť komunikáciu vo vnútri organizácie. Jedným zo spôsobov, ktorým je možné podať nám svoj podnet alebo vyjadriť názor je prostredníctvom diskusného fóra našej internetovej stránky [**www.oavd.sk**](http://www.oavd.sk/) . Posúvať veci dopredu bez vedomia že stojíte za nami, by bolo krátkodobé a  ťažké.

tím OAVD

**Slavomír Král** , člen Republikovej rady

 Milí kolegovia, po ročnom pôsobení vo funkcii ma trápi situácia ktorá tu vládne, najmä chaos, neistota, zlé medziľudské vzťahy a  neochota porozumieť a pomôcť si. Veľa ľudí nechápe pravé poslanie odborovej organizácie, už to nie je iba o  spoločenských akciách a  vianočných kolekciách, ale o  našich peniažkoch a  dôstojnom postavení v spoločnosti. Sme tu na to, aby sme pomohli riešiť Vaše problémy, ale musíme najprv o nich vedieť, nie sa dozvedieť cez tretiu osobu, že niekomu sa stala krivda, mal krátené prémie a  preto zrušil členstvo. Ďakujem všetkým členom, ktorí nám aj v ťažkej dobe zachovali svoju priazeň a s dôverou sa na nás obracajú, ostatných prosím o  rozhliadnutie okolo seba, aby rozpoznali, ktorí zástupcovia odborových organizácií za členské príspevky pracujú pre zamestnávateľa, raziac si pritom cestu nahor. Navštívte našu webovú stránku a prečítajte si príspevky v  diskusnom fóre, pridajte k nim svoje postrehy a  problémy, ak máte strach, čo Vám nezazlievam, prihláste sa pod pseudonymom. Mojim najväčším želaním je, aby každá odborová organizácia zastupovala svojich členov odborne podľa špecializácie a  pri spoločných jednaniach so zamestnávateľom, ako napr. kolektívnom vyjednávaní, bojovali za spoločný cieľ. Čo sa týka kolektívneho vyjednávania, ako už iste viete, otvorené body ostali ďalej nevyriešené a ďalšie bolo dohodnuté na deň 14. január 2010, o jeho výsledku sa hneď dozviete na našej stránke **:** [**www.oavd.sk**](http://www.oavd.sk).

Do ďalšieho roka Vám prajem veľa zdravia,

šťastia, lásky, úspechov a zlepšenie životnej úrovne,

ale o to sa musíme aspoň malou mierou pričiniť

**„my“** všetci!

**Elena Liptáková**

Viceprezidentka OAVD regiónu Zvolen